Genesi 50 | Beibele Inthaneteng | Phetolelo ya Lefase le Lefsa
50 Ke moka Josefa a itahlela godimo ga tatagwe+ gomme a phula sello ge a mo gokarela e bile a mo atla.+
2 Ka morago ga moo Josefa a laela bahlanka ba gagwe, dingaka, gore ba gwamiše setopo+ sa tatagwe. Ka gona dingaka tšeo tša gwamiša setopo sa Isiraele,
3 tša fetša matšatši a masomenne ka moka di dira seo, ka gobane ka tlwaelo go be go tšea matšatši ao gore di gwamiše setopo. Baegipita ba fetša matšatši a masomešupa ba mo llela.+
4 Mafelelong matšatši a go mo llela a fela, gomme Josefa a bolela le ba lapa la Farao a re: “Ge e ba bjale mahlo a lena a ntebeletše ka botho,+ hle bolelang pele ga Farao a theeditše le re:
5 ‘Tate o nkenišitše+ a re: “Bona! Ke a hwa.+ O mpolokele+ mabitleng ao ke ikepetšego ona kua nageng ya Kanana.”+ Bjale hle, e re ke rotoge ke ye go boloka tate, ka morago ga moo ke tla boa.’”
6 Ke moka Farao a re: “Rotoga o yo boloka tatago kamoo a go enišitšego ka gona.”+
7 Ka gona Josefa a rotoga a yo boloka tatagwe, a rotoga le bahlanka ka moka ba Farao, banna ba bagolo+ ba lapa la gagwe le banna ka moka ba bagolo ba nageng ya Egipita,
8 le bohle ba lapa la Josefa le bana babo le lapa la tatagwe.+ Ba tlogela feela bana ba bona ba banyenyane le mehlape ya bona ya dihuswane le ya dikgomo nageng ya Goshene.
9 A rotogela moo le dikoloi+ le banamedi ba dipere, gomme sehlopha seo e be e le se segolo kudu.
10 Ba fihla seboeng+ sa Atade, seo se lego seleteng sa Noka ya Jorodane,+ ba golola gabohloko kudu gomme a llela tatagwe matšatši a šupago.+
11 Badudi ba naga yeo, e lego Bakanana, ba bona kamoo go llelwago mohu yoo ka gona moo seboeng sa Atade, gomme ba kgotsa ba re: “Baegipita ba tla ba lla gabohloko!” Ke ka baka leo lefelo leo le ilego la bitšwa Abele-misiraima,* yeo e lego seleteng sa Noka ya Jorodane.+
12 Barwa ba gagwe ba dira ka wona mokgwa woo a bego a ba laetše ka gona.+
13 Barwa ba gagwe ba mo rwala ba mo iša nageng ya Kanana gomme ba mmolokela leweng la serapa sa Makapela, e lego serapa seo Aborahama a ilego a se reka gore e be mabitla, a se reka go Efurone wa Mohethe kua pele ga Mamure.+
14 Ka morago ga moo Josefa a boela Egipita, yena le bana babo le bohle bao ba rotogilego le yena go tla go boloka tatagwe. A dira seo ka morago ga ge a bolokile tatagwe.
15 Ge bana babo Josefa ba bona gore tatago bona o hwile, ba re: “Mo gongwe Josefa a ka ba a re swere ka pelo+ gomme o tlo re lefeletša bobe bjohle bjo re mo dirilego bjona.”+
16 Ka gona ba ntšha taelo ba botša Josefa ba re: “Tatago pele ga lehu la gagwe o laetše a re:
17 ‘Le botše Josefa le re: “Hle ke a go kgopela, swarela+ bana beno molato wa bona le sebe sa bona sa bobe bjo ba go dirilego bjona.”’+ Bjale anke hle o re swarele molato wa rena bahlanka ba Modimo wa tatago.”+ Josefa a phula sello ge ba be ba mmotša mantšu ao.
18 Ka morago ga moo bana babo le bona ba tla ba wela fase pele ga gagwe gomme ba re: “Bjale šefa re etša makgoba pele ga gago!”+
19 Josefa a re go bona: “Le se ke la tšhoga. A le ra gore nka ipea maemong a Modimo?+
20 Ge e le lena le be le nnaganetše bobe. Eupša kamoo go bonagalago ka gona lehono le, Modimo o be a naganne se se holago e le gore ke phološe maphelo a mantši.+
21 Bjale le se ke la boifa. Ke tla nea lena le bana ba lena ba banyenyane dijo.”+ Ka gona a ba homotša gomme a ba botša tšeo di ba beago pelo.
22 Josefa a tšwela pele a dula Egipita, yena le ba ntlo ya tatagwe; Josefa o phetše nywaga e lekgolo le lesome (110).
23 Josefa a bona bana ba Efuraime go fihla ka moloko wa boraro,+ a bona gape le bana ba Makiri+ morwa wa Manase. Josefa o be a ba tšea bjalo ka bana ba gagwe.*+
24 Mafelelong Josefa a re go bana babo: “Ke a hwa; eupša ruri Modimo o tla tla a le thuša,+ gomme o tlo le ntšha mo nageng ye a le rotošetša nageng yeo a enetšego Aborahama, Isaka le Jakobo gore o tla ba nea yona.”+
25 Ka gona Josefa a eniša barwa ba Isiraele, a re: “Ruri Modimo o tla le thuša. Ge le tloga mo le tšee marapo a ka le rotoge le ona.”+
26 Ka morago ga moo Josefa a hwa a na le nywaga e lekgolo le e lesome (110); ba gwamiša setopo+ sa gagwe, gomme a bewa ka lepokising la bahu gona moo Egipita.
^ Leina le le ra gore, “Go llela bahu ga Baegipita.”
^ Phetolelo ya lentšu ka lentšu e re, “ba belegetšwe matolong a Josefa.”